钦定古今图书集成/方舆汇编/职方典/第1410卷 > 柳州府风俗考 通志府志合载
## 钦定古今图书集成/方舆汇编/职方典/第1410卷 > 柳州府风俗考 通志府志合载

本府。〈马平县附郭。〉

《图经》：柳连湖湘风俗，与全永不远，民淳事简，俗阜物庶，视他州为乐土。

唐韩愈《罗池庙碑》：“民业有经，公无负逋。嫁娶葬送，各有条法。出相友弟，入相慈孝。”

柳宗元《柳州文庙记》：“学者道尧、舜、孔子，如取诸左右。执经书，引仁义，中州之士，时或逊焉。” 《大云寺记》：“越人信神而易杀，傲化而偭仁，病且忧则聚师巫，事鸡卜，董之礼则顽，束之刑则逃。今虽渐革，谿峒猺獞犹有之。”

宋曾子固《送李才叔序》：“柳州物产之美，皆绝于天下。人少𩰚讼，喜嬉乐。” 汪藻《学记》：“大观中，士之弦诵者至三百人，为岭南诸州最。”

《府志》：“山高水清，地瘠人贫，民仅二三，猺獞居其七八。去城十里则有獞，五六十里则有猺狼狑犽之属，皆槃瓠种类，不知礼法，蛮悍难制。其俗驾板巢居，下顿牛畜，三时耕作，农隙窃攘，亘古至今，俗使然也。”

“力田务本习射好学，刚悍信直，乐音闲美。” 《雒容县》。

居万山之中，獞多汉少，不尚读书，只信巫鬼。稍有睚眦，即率众相𩰚，喜报仇。不知播种桑麻，惟耕田为活。输租之外，剩以赡口，以至穷者类多。且以山为田，又无沟浍蓄水灌溉，倘“雨泽愆期，禾苗立槁。”

罗城县

相传高辛氏时，有寇为乱，帝下令能得其首者妻以女。槃瓠俄衔其首至阙，遂妻之。生六男六女，其后蕃盛。今男妇衣皆左衽，音语各别，或其遗种，未可知也。

柳城县

獞八，民二，习俗纯雅相半，犹知礼法。獞俗椎髻卉裳，攻击𩰚暴，男女歌欢，父母不禁，真荒徼也。《怀远县》。

民多愚卤，乐复仇，虽数世必报。宰杀食生，木刻传信。婚姻以牛为礼，农隙，则男女芦笙行歌为乐。病惟祭鬼，不服医药。

融县

《通志》：“融在柳州上游，气候与湘湖不殊。民俚直尚信，士淳朴知学。”

《府志》：“俗尚淳朴，槟榔为礼，猺獞相半，事简易治。” 《县志》：服饰朴素，男女有别，士尚儒雅，女务纺绩。《象郡志》云：“民不事蚕作，以绩麻织布为业。” 来宾县

地瘠邑冲，獞多民少，俗尚剽竞，不习礼义。《象州》。

猺獞作蛮玩法，或依山附谷，顽抗官府；或避差拖粮，势同化外。但知耕种收获，别无生业。究其箐林险隘，接壤修仁县七八排，颇被其虐。《武宣县》

《舆地志》：“武、宣民不住地，架板为楼以居，下顿牛畜，士尚敦朴。民好逸乐，信巫鬼。其远离城郭，皆愚獞负固而居，农隙窃攘。” 山内又有猺人、山子二种，猺人深住山中，山子不事耕种，善药弩攻猎，为生化导莫改，性使然也。

宾州

《古志》：“猺狼杂居，丧祭无礼。宋明以来，薰染王教，科贡蝉联，貤封旌表，间亦有之，然不通舟楫。民俗朴拙，不谙商贩。家无积蓄，衣惟苎布，居无大室，病不服药，惟事巫鬼。”

《宋进士题名记》云：“宾俗有冠冕之遗风，陶乎礼义；有圣贤之馀化，尚乎诗书。”

迁江县

狼猺蛮獞，杂居错处，惟好仇杀，睚眦必报。其俗倍巫重鬼，病不服药，讼不经官，架板为居，不习《诗》《礼》，不勤生业，不种杂粮。所以官无二牛，廪无馀粟，丰年止充一岁之食，倘遇旱潦，愚者鬻妻卖子，黠者犹有叵测之患。

上林县

林邑土膏，较之他邑颇腴。但以气炎土燥，故谷不宜于麦，树不利于桑，地性使然，人力不能强也。曩者，俞公寅尝给麦种，教民树艺，然苗而不秀，有明征已。其俗男女并耕，趁墟为业。土著之民，惟勤农务，兼事《诗》《书》，冠婚丧祭，一遵古礼。若感化乡与上下无虞乡等图，人性最驯。每岁节序元旦，设香烛，被吉服，拜天地君亲师位及宗族乡党交贺，尽日而止。迎春日，竞看土牛、芒神，或插春鞭、春花于门首，谓之“散春。” 元夜亦有燃灯敬神，嬉游为乐者。清明节，男妇扫墓，祭毕，则就墦间或崇坡旷野藉地畅饮，以为踏青之乐。三月三日，真武诞辰，建斋设醮，或俳优歌舞，乐工鼓吹三日夜，谓之“三三胜会。” 至期送圣，群放花炮酬神，观者竞得炮头，以为吉利，且主来岁之缘首焉。五日虽泛龙舟，然亦析艾泛蒲，以佐角黍。六月六日为青苗会，祀田公、田母，以祈有年。七月中元，祀先报本，极尽诚孝，比户皆然。一年大节，无以过此。元旦除夕，不能及也。每当春秋仲月二日，里邻祀社，以尽祈报之诚。其建社也，垒甓为坛，立石为主，朝夕焚礼，绰有古风。若争讼两不相下，则择显赫神灵，叩庙设誓，限日求报，有验者讼即得理，众皆直之。或遇疾病，不服医药，辄延鬼师歌舞祈祷，谓之“跳鬼。” 婚聘必用槟榔，以当委禽。凡有交际，亦以槟榔为先。客至茶话及宴会，俱用以致敬。其宫室类多筑土剪茅，俭陋自固。但山风多厉，竹木易朽，风之所刮，蛀即生焉。木中轧轧有声，不数年即当一易。凡取竹木，须于七、八两月采伐，渍之污水中，累月方免生蛀，故有“七竹八木” 之谚。其民皆安土重迁，不逐末服贾，三日一趁墟。悉任妇人贸易，男子怠惰嬉游，不勤生理，盖素所习惯然也。性喜争讼，其见事生风，刁唆诬诳者，比比皆是。倘与人仇隙，虽睚眦必报，不惜身命。或先服断肠草或蓝靛草根，急奔赴仇家，取水立饮，顷刻毒发而死。其服断肠草者，七窍流血，遍体青肿，犹易相验。若服蓝根止口流白沬，面色微青而已，不现种种恶相，盖以两草不同，一则敛藏在内，一则发露于外故也。闻之土人云：“服断肠草者，不饮水犹可救。” 盖毒尚未散行，凝聚一处。速用白鸭血或生羊血灌之，辄裹恶物吐出，少迟无及矣。至蓝根则不知用何解法。更有一种刁顽，图赖人命，或将死人取佛桑花涂擦其要害处，肌理即转紫黑，俨若伤痕。欺罔官府，以恣其婪诈。采风问俗者不可不知。

诸蛮，种落不一，皆古槃瓠之种也。相传南越王有犬名槃瓠，王被擒，其国母出令：“有能脱王归者，当以王女妻之。” 槃瓠闻言，欣然往，窃负而逃，遂妻以女。槃瓠纳诸岩谷间，与之交。生子数人，曰猺、曰獞、曰獠、曰狼、曰狑、曰狪，各成一族，自为部落，不相往来。故猺人多槃姓，嫌犬父不雅，改为盘，且冒称盘古。后因盘、瓠字音相近而假托之，其实非也。《通志》云：“南斗东南四星曰狗国” ，唐僧一行系之南越，乃恍然曰：有是哉。在天成象，在地成形，造化且然，何惑乎斯言也。今自桂林以下，历永福至柳郡，十二属中，猺獞错处者，十居其八九，至宾州昆仑关，截然而止。岂非分野有定限，故其所处，亦有轸域也。林邑诸蛮曰猺獞。狼人、山子四种。猺与山子绝相类，男女皆裸跣，夫妇野合，类兽无版籍，定居惟斫山种畬，杂取为粮，或艺蓝采蕈。与土人贸易，则猎山兽以续食，食尽又移一方。其上下岭谷，履险若飞，负载者悉著背上，绳系于颈膊间，偻而趋，与人异。妇人有孩提者，悉刺花布为襁褓，负背而行，多聚处大明山中。狼人，楚产也。洪武间，粤西不靖，诏发狼兵以击之，遂分屯其地。今十三堡俱系狼兵，男妇文身跣足，衣斑斓布褐，有户口版籍，较之猺獞稍为淳良。但有蛊能毒人，然亦不轻试也。獞人椎髻徒跣，生理一切简陋，或为佣以自给。妇人衣短衣长裙，色皆青黑无文。竹笠，衣角间悉缀鹅毛为饰。敞其襟，织碎花抹胸，以障两乳。居室茅缉而不涂，横板为阁，上以栖息，下蓄牛羊猪犬，谓之“麻栏” ，即栏房也。子壮，妻妇别栏另爨。娶日，妻即还父母家，或与邻女作处数年。回时间与夫野合，觉有娠，乃密告其夫作栏。生子后，乃居夫家。少妇于春时三五为伴，采芳拾翠于山椒水湄，歌唱为乐。少男亦三五为群，歌以和之。相得者，男即备纺车、彩扇、画伞及簪珥、环钏以赠妇人，亦视其厚薄，答以衣冠、巾带、草履之类，谓之“拜同年。” 复另择吉期，传之各獞。至日，妇家设馔具，携酒榼，齐集通墟，与相得少

年大嚼剧饮。薄暮，挽手邀入其家，留宿三夕，然后牵别。士女狂走如云，动以千百计，谓之“会同。” 年六月六日，祀田公、田母，必割鸡酾酒，造角黍如斗大。又以耕夫里衣及缚牛绳索并列以祭，谓之《收人牛魂》。恐其终岁勤动，惊悸失神也。平日出入行墟，必佩带刀枪，挟持火炮，或有白昼肆行抢掠者，或于昏夜纵火焚毁室庐，乘势抢掠子女及其牛畜，或攻打村庄，各弃田庐以遁，因即其村据之。所劫子女，或藏匿深峒、或转售他乡及惯行通贼之人，以为奇货可居，羁以待赎。被劫之家辗转出银买𫏋，通线探访得实，任其勒价赎还。其积怨相仇，纤芥不已。虽同类必复至十数世而犹不息者。如索负不遂，或与人有隙，则在途要截平民及过往旅商而禁之，谓之“趫对。” 备尝惨酷，逼令将银钱赎命，饱其谿壑而后已。甚至挖坟盗骨，立木于冢前，诡书名姓，凭空嫁祸于人。独中元节，人人刲牛击豕，祀先三日，其报本追远之诚，犹与良民无异。数日内一切不入城市，不上墟场，惧为鬼所摄，使之担负也。八月望夕，以月之明晦自卜行止。如中秋无月，即懽呼宰牛，祈神许愿，畅饮终夜，以为三冬出没之佳兆焉。大抵猺狼山子各安族类，不思侵侮平民；其为患者，莫甚于“蛮獞” 云。